Diari Oficial de la Generalitat Valenciana


Sumari del DOGV 7497, del 01-04-2015 (2015/2890)

ORDE 02/2015, de 25 de març, de la Conselleria de Sanitat, per la qual es creen les Comissions de Garantia de Qualitat de Teixits i Tumors i Subcomissions de Tumors de la Comunitat Valenciana.
------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/03/25/2/dof/vci/html**

### Dades del document

Número de DOGV
:   7497

Data del DOGV
:   01-04-2015

Secció del DOGV
:   I. DISPOSICIONS GENERALS

Número del document
:   2015/2890


Data del document
:   25-03-2015

Organisme emissor
:   Conselleria de Sanitat

Tipus de document
:   Ordre

Descriptors 

:   * Conselleria de Sanitat
    * drets del malalt
    * metge
    * càncer
    * legislació

ORDE 02/2015, de 25 de març, de la Conselleria de Sanitat, per la qual es creen les Comissions de Garantia de Qualitat de Teixits i Tumors i Subcomissions de Tumors de la Comunitat Valenciana. [2015/2890]  
Índex  
  
Preàmbul  
Article 1. Objecte  
Article 2. Comissions de Garantia de Qualitat de Teixits i Tumors  
Article 3. Subcomissions de Tumors  
Article 4. Funcions generals de les Comissions de Garantia de Qualitat de Teixits i Tumors  
Article 5. Funcions específiques de les Subcomissions de Tumors  
Article 6. Composició de les Comissions de Garantia de Qualitat de Teixits i Tumors  
Article 7. Composició de les Subcomissions de Tumors  
Article 8. Funcionament de les Comissions de Garantia de Qualitat de Teixits i Tumors i Subcomissions de Tumors  
Disposició final. Entrada en vigor  
  
  
Preàmbul  
  
El Decret 74/2007, de 18 de maig, del Consell, pel qual s'aprova el Reglament sobre estructura, organització i funcionament de l'atenció sanitària a la Comunitat Valenciana, en l'article nové, ordena que les actuacions dels professionals dels centres sanitaris en cada departament de salut s'orientaran a la millora contínua de la qualitat dels processos assistencials, i preveu la utilització de les ferramentes següents:  
- Guies i vies de pràctica clínica i assistencial per a la presa de decisions clíniques basades en l'evidència científica, protocols d'actuació i derivació que disminuïsquen la variabilitat en la pràctica clínica.  
- Normes de qualitat i seguretat per als centres i servicis sanitaris per tal de garantir la seguretat en l'atenció sanitària.  
- Sistemes d'informació que aporten indicadors que permeten mesurar, comparar i avaluar la qualitat dels centres i servicis sanitaris de forma homologada, així com registrar aquelles pràctiques que preveuen un valor afegit a la qualitat dels servicis.  
El decret referenciat ordena que dins de cada departament es potencien l'existència i el funcionament de comissions clíniques de garantia de qualitat, entre estes la de teixits i tumors, que dependrà del gerent del departament, i les funcions principals de la qual són:  
- Assessorar la gerència del departament en matèria de qualitat.  
- Donar suport i avaluar totes les accions relatives a la millora de la qualitat tant assistencial com de la gestió i administració dels servicis i unitats.  
- Coordinar els grups de millora de la qualitat establits en els centres.  
En el mateix sentit, la Conselleria de Sanitat prioritza durant els últims anys estratègies i actuacions que suposen millores en la prevenció i l'atenció als pacients amb malalties oncològiques, mesures encaminades a aconseguir una major eficàcia en l'assistència i amb un impacte real en la salut dels pacients.  
Actualment, l'assistència al pacient oncològic suposa la intervenció de distints especialistes i unitats clíniques (mèdiques, quirúrgiques, especialitats de dedicació exclusiva a l'oncologia, servicis centrals...). Esta situació, a l'efecte d'aconseguir els millors resultats, requerix una ordenació que definisca les competències de cada unitat i que facilite el desenrotllament d'instruments de col·laboració i coordinació com són els protocols diagnosticoterapèutics, les comissions i subcomissions de tumors, els registres de tumors hospitalaris, les reunions i sessions interdisciplinàries, publicacions conjuntes i la coordinació en els projectes d'investigació.  
En l'assistència als pacients amb càncer, és fonamental, per a poder garantir als malalts les millors condicions de supervivència i qualitat de vida, l'organització i protocol·lització dels processos clínics i administratius. D'una banda, l'organització per a relacionar tots els professionals que actuen clínicament de manera que el treball es realitze de manera conscient, racional i coordinada per a aconseguir l'èxit dels objectius proposats. D'altra banda, la protocol·lització basada en l'evidència com a part fonamental del procés de millora de les cures, i dotar tots els professionals de directrius i recomanacions que permeten seqüenciar i determinar objectivament les indicacions terapèutiques, el registre de les activitats i l'anàlisi dels resultats.  
  
Per tot això, en l'assistència als pacients amb càncer és fonamental el treball en equip multidisciplinari, atesa la necessitat d'optimitzar la utilització dels recursos en una seqüència temporal adequada per l'extrema complexitat tant per les tècniques diagnòstiques i terapèutiques, el maneig de comorbiditats i complicacions medicoquirúrgiques de la malaltia, així com les tècniques terapèutiques.  
L'estratègia en càncer del Sistema Nacional de Salut establix que els centres hospitalaris que oferisquen tractament oncològic posaran en marxa equips multidisciplinaris i integrats, com els comités de tumors que plantegen la decisió terapèutica prèvia al tractament i establisquen un pla terapèutic global, en el qual participen els professionals implicats en el procés diagnòstic i terapèutic del càncer.  
Les Comissions de Garantia de Qualitat de Teixits i Tumors (i, si és el cas, les subcomissions específiques per localització tumoral que s'establisquen segons el volum de casos) estan formades per equips multidisciplinaris. La seua funció principal és la presentació de tots els casos diagnosticats des dels diferents servicis clínics i proposar el millor tractament per a obtindre el màxim benefici amb el mínim risc. La incorporació dels nous agents oncològics planteja problemes nous, com és el maneig dels efectes adversos induïts per estos medicaments, i l'accés ràpid als resultats de les proves diagnòstiques necessàries per a actuar amb racionalitat i eficiència. És essencial que els pacients siguen tractats en el context d'unitats funcionals clíniques que estiguen acostumades a la detecció i el maneig de les complicacions potencials.  
  
En un entorn d'increment de la demanda sanitària i de recursos limitats, és crucial mantindre els instruments de gestió sanitària que estan permetent una optimització de l'arsenal terapèutic i el foment d'una estratègia de millora contínua, articulada al voltant de les necessitats dels pacients.  
Per tot allò que s'ha exposat en els paràgrafs anteriors, en virtut de les competències del Decret 4/2014, de 3 de gener, del Consell, pel qual s'aprova el Reglament orgànic i funcional de la Conselleria de Sanitat, dispose:  
  
Article 1. Objecte  
La present orde es dicta als efectes de crear les Comissions de Garantia de Qualitat de Teixits i Tumors i Subcomissions de Tumors.  
  
Article 2. Comissions de Garantia de Qualitat de Teixits i Tumors  
1. Els departaments de la Conselleria de Sanitat amb hospitals en què es realitze el diagnòstic i tractament dels pacients amb càncer impulsaran la constitució d'una Comissió de Garantia de Qualitat de Teixits i Tumors.  
2. Les Comissions de Garantia de Qualitat de Teixits i Tumors tenen com a objectiu facilitar que cada malalt de càncer tinga les mateixes possibilitats d'accés, en l'àmbit de la Conselleria de Sanitat, a un diagnòstic i tractament adequat per mitjà d'un treball multidisciplinari. Estes comissions han d'assegurar la màxima qualitat assistencial en el diagnòstic, tractament i seguiment dels pacients amb càncer, impulsar l'equitat i facilitar l'accés de tots els pacients oncològics als recursos i dispositius de la Conselleria de Sanitat independentment del seu lloc de residència, sexe, edat o qualsevol altra circumstància.  
  
  
Article 3. Subcomissions de Tumors  
1. Els departaments de la Conselleria de Sanitat amb hospitals en què es realitze el diagnòstic i tractament dels pacients amb càncer impulsaran la constitució de Subcomissions de Tumors que participaran en l'orientació diagnòstica, consell terapèutic, tractament mèdic o combinat amb cirurgia i/o radioteràpia i teràpia de suport per tal d'oferir el millor tractament possible al pacient oncològic.  
  
2. Les Subcomissions de Tumors es reuniran les vegades que calga per a garantir el compliment dels temps de diagnòstic, tractament i avaluació de cada un dels casos que es produïsquen en l'àrea i funcions de la seua competència.  
3. En aquelles localitzacions tumorals per a les quals no hi haja una subcomissió de tumors específica, les Comissions de Garantia de Qualitat de Teixits i Tumors designaran un grup permanent que es reunirà les vegades que calga per a garantir el compliment dels temps de diagnòstic, tractament i avaluació dels casos.  
  
Article 4. Funcions generals de les Comissions de Garantia de Qualitat de Teixits i Tumors  
a) Definir la planificació i organització del departament en el diagnòstic, tractament i seguiment dels pacients oncològics, d'acord amb la gerència, la qual actuarà com a òrgan assessor en el marc de les directrius establides per la Conselleria de Sanitat.  
b) Definir la planificació i organització del departament sobre la formació i investigació en l'àmbit oncològic, d'acord amb la gerència, la qual actuarà com a òrgan assessor en el marc de les directrius establides per la Conselleria de Sanitat.  
c) Normalització i estandardització de l'assistència oncològica en el departament, per mitjà del desenrotllament de guies clíniques o protocols basats en l'evidència, elaborats, discutits i consensuats pels grups de treball corresponents per a cada àrea tumoral.  
d) Establiment d'objectius diagnosticoterapèutics (retard diagnòstic, retard terapèutic, ús adequat de metodologia diagnòstica, problemes en el seguiment dels malalts, inclusió en assajos clínics, morbiditat i mortalitat, supervivència) i vigilància del seu compliment. En eixe sentit, la comissió vetlarà pel compliment dels criteris i objectius que siguen establits per la Conselleria de Sanitat, a més de completar-los segons les característiques i la situació de cada centre, i revisar periòdicament el seu compliment.  
e) Donar suport a l'exercici d'activitats interdisciplinàries sobre temes oncològics (sessions anatomoclíniques, sessions d'actualització diagnosticoterapèutica, reunions i cursos de formació continuada, cursos superiors per a especialistes, publicacions, comunicacions conjuntes...).  
  
f) Moderació en cas de diferències entre servicis o unitats clíniques en temes oncològics.  
g) Proposar el programa anual de formació continuada dels professionals del departament en l'àmbit de l'atenció oncològica.  
h) Valorar i avaluar tots els estudis d'investigació que es realitzen en l'àmbit de l'atenció oncològica.  
i) Liderar, impulsar, desenrotllar, controlar i avaluar el registre de tumors en el seu àmbit.  
j) Control de les subcomissions de tumors específiques per àrees tumorals que es constituïsquen quan el volum i/o tipus d'activitat de l'hospital ho aconselle, així com dels grups de treball que puguen promoure's des de la mateixa comissió.  
  
Article 5. Funcions específiques de les subcomissions de tumors  
a) Recepció i anàlisi de la documentació clínica realitzada en la fase de diagnòstic de cada pacient amb sospita o diagnòstic de càncer, i seran inexcusables l'informe d'anatomia patològica, excepte decisió clínica que ho justifique, els estudis d'extensió i el diagnòstic de presumpció.  
  
b) Deliberació amb el metge responsable de cada cas, que realitzarà la seua exposició.  
c) Establir el pla individualitzat d'atenció i seguiment per a cada pacient oncològic, i validar amb el seu vistiplau la decisió clínica finalment adoptada en cada un dels casos presentats. Les decisions de la comissió quedaran reflectides en la història clínica del pacient.  
  
d) Valoració del pacient després de la realització del tractament indicat. En el cas que siga necessari, indicació de noves actuacions terapèutiques i establiment del seguiment.  
e) La coordinació de les agendes mèdiques per tal de facilitar la multidisciplinarietat assistencial.  
f) Participar en la normalització i estandardització de l'assistència oncològica en el departament, per mitjà del desenrotllament de guies clíniques o protocols, en el marc dels criteris, directrius clíniques i objectius establits per la Comissió de Garantia de Qualitat de Teixits i Tumors i de la Conselleria de Sanitat.  
  
Article 6. Composició de les Comissions de Garantia de Qualitat de Teixits i Tumors  
Les Comissions de Garantia de Qualitat de Teixits i Tumors tindran, almenys, la composició següent:  
Les comissions estaran constituïdes per un president de l'equip directiu del departament, el qual podrà delegar les seues funcions, un vicepresident (amb responsabilitat en l'atenció oncològica del departament) i un secretari.  
a) La comissió comptarà amb una secretaria tècnica que arreplegarà els acords adoptats i assumirà les tasques administratives derivades del seu funcionament i de les decisions que s'hi prenguen. Estarà composta pel vicepresident i el secretari de la comissió. La secretaria tècnica serà responsable de proposar les estratègies globals del centre, així com de proposar les actuacions que es consideren necessàries per a harmonitzar l'atenció als distints tipus de tumors. Igualment, i de forma periòdica, aportarà a la comissió informe valoratiu dels objectius i resultats obtinguts.  
b) La Comissió de Tumors comptarà també amb els vocals que la seua oferta de servicis li permeta, que seran nomenats per la direcció del centre a proposta dels responsables dels servicis o unitats clíniques respectius, i seran, almenys:  
- Un representant de cada servici o unitat clínica relacionats amb l'atenció oncològica.  
- Un representant de farmàcia hospitalària.  
- Un representant d'infermeria.  
  
Article 7. Composició de les Subcomissions de Tumors  
En la composició bàsica de les Subcomissions de Tumors s'haurà de tindre en compte que:  
a) El president de les Subcomissions de Tumors serà nomenat d'entre els seus vocals per la gerència.  
b) Seran vocals de les subcomissions, nomenats per la gerència, un representant de cada un dels servicis mèdics i quirúrgics que tenen implicació directa en el diagnòstic, tractament o seguiment dels pacients afectes del tumor o àrea tumoral específica de què es tracte. Almenys, hi haurà un representant de les unitats que estiguen directament relacionades amb el tumor o àrea tumoral de què és responsable la subcomissió.  
  
  
Article 8. Funcionament de les Comissions de Garantia de Qualitat de Teixits i Tumors i Subcomissions de Tumors  
El funcionament de les comissions i subcomissions de tumors dels hospitals serà regit per allò que s'ha establit sobre òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La convocatòria de les reunions de les comissions i subcomissions de tumors les realitzarà la seua secretaria, d'acord amb la presidència i, almenys, haurà de contindre:  
- Lloc, dia i hora de la reunió.  
- Orde del dia. Els membres de la comissió podran sol·licitar la inclusió en l'orde del dia de qualsevol assumpte d'interés.  
- Esborrany de l'acta de la sessió anterior.  
- Informació sobre l'activitat realitzada per les Subcomissions de Tumors del departament i pel grup permanent de la Comissió de Tumors.  
- Informe del desenrotllament de les activitats de formació i investigació.  
Les Comissions de Garantia de Qualitat de Teixits i Tumors es reuniran, almenys, una vegada al trimestre.  
Les Subcomissions de Tumors es reuniran les vegades que siga necessari per a garantir el compliment dels temps de diagnòstic, tractament i avaluació de cada un dels casos que es produïsquen en l'àrea i funcions de la seua competència.  
En aquells casos per als quals no hi haja una subcomissió de tumors específica, les comissions de tumors designaran un grup permanent que es reunirà les vegades que siga necessari per a garantir el compliment dels temps de diagnòstic, tractament i avaluació dels casos.  
DISPOSICIÓ FINAL  
  
Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 25 de març de 2015  
  
El conseller de Sanitat,  
MANUEL LLOMBART FUERTES


Còpia Permalink ELI